Lederen for rovviltnemnda i Troms og Finnmark, Willy Ørnebakk sier at ny kunnskap om gaupas drapsfrekvens og områdebruk gjør at man må ta stilling til om dette er et dyr som kan få leve i reindriftsområder.

– Gjennom NINAs Scandlynx-prosjekt har vi fått dokumentert at ei enkelt gaupe kan ta opptil 63 tamrein i løpet av 100 dager. Ved inngangen til 2011 har vi trolig 100 gauper i Troms og Finnmark, landets viktigste reindriftsområde.

– Staten har tidligere vedtatt at man ikke skal ha ulv i reindriftsområder, og individer som kommer inn blir umiddelbart fjernet. Bakgrunnen for dette er at ulven gjør uakseptable innhogg i reinflokkene. Jeg mener at det nå er riktig å vurdere gaupestammen opp mot de samme kriteriene, sier Ørnebakk.

Alvorlig

Han understreker at situasjonen er alvorlig mange steder.

– I nord har en økende gaupestamme ført til at tapene og erstatningskravene har vokst i omfang. Verst er imidlertid situasjonen i de sørsamiske reindriftsområdene, der tamreinflokkene er mindre. Her truer den store gaupestammen selve eksistensen til tamreinnæringa, sier Ørnebakk, som åpner for jakt fra helikopter og snøskuter.

I hans egen rovviltregion, Troms og Finnmark, kan det felles 37 gauper under jakta som starter tirsdag i neste uke. I fjor klarte ikke jegerne å skyte mer enn 3 dyr.

Rovviltnemnda har også fastsatt en fellingskvote på 42 jerv. Etter drøyt 4 måneders jakt er det felt 2 dyr. jervejakta er slutt 15. februar.

Ber om ekstraressurser

Ørnebakk har bedt om store ekstraressurser for å skyte dyr fra helikopter og profesjonelle jegere på snøskuter.

– Vi er rett og slett nødt til å få bestandene ned mot det nivået Stortinget har fastsatt. Til sommeren slippes det 500.000 beitedyr i Troms og Finnmark, sier Ørnebakk